CELEX: 52021DP0443
Language: bg
Date: 2022-05-20 00:00:00
Title: Решение на Европейския парламент от 11 ноември 2021 г. относно искането за снемане на имунитета на Фулвио Мартушело (2021/2049(IMM))

20.5.2022   
            
            
               BG
            
            
               Официален вестник на Европейския съюз
            
            
               C 205/53
            
         
      P9_TA(2021)0443
      Искане за снемане на имунитета на Фулвио Мартушело
      Решение на Европейския парламент от 11 ноември 2021 г. относно искането за снемане на имунитета на Фулвио Мартушело (2021/2049(IMM))
      (2022/C 205/06)
      
         Европейският парламент,
      
                  —
               
               
                  като взе предвид искането за снемане на имунитета на Фулвио Мартушело, предадено на 31 март 2021 г. от Федералната публична служба по външните работи на Кралство Белгия и съобщено на пленарно заседание на 26 април 2021 г.,
               
            
                  —
               
               
                  като изслуша Фулвио Мартушело в съответствие с член 9, параграф 6 от своя Правилник за дейността,
               
            
                  —
               
               
                  като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
               
            
                  —
               
               
                  като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г. (1),
               
            
                  —
               
               
                  като взе предвид член 5, параграф 2, член 6, параграф 1 и член 9 от своя Правилник за дейността,
               
            
                  —
               
               
                  като взе предвид доклада на комисията по правни въпроси (A9-0302/2021),
               
            
                  А.
               
               
                  като има предвид, че главният прокурор на Апелативния съд в Брюксел е поискал снемане на имунитета на Фулвио Мартушело, член на Европейския парламент, избран от Италия, във връзка с нарушение превишаване на скорост, което представлява нарушение по член 11.2.1, буква a) от Кралския указ от 1 декември 1975 г. за установяване на общи правила за регулиране на движението по пътищата и използването на обществените пътища и по член 29, параграф 3 от Закона от 16 март 1968 г. за правилата за движението по пътищата;
               
            
                  Б.
               
               
                  като има предвид, че на 25 ноември 2020 г., в рамките на акция по отчитане на скоростта, пътната полиция е засякла лек автомобил, движещ се по магистрала E411 със скорост, измерена чрез кинометър от 179 km/h, на място, където максимално разрешената скорост е 120 km/h;
               
            
                  В.
               
               
                  като има предвид, че самоличността на водача на това превозно средство е установена от полицията, като става въпрос за Фулвио Mартушело, който заявил, че е член на Европейския парламент; като има предвид, че в отговор на копие от протокола, изпратен на 15 декември 2020 г. от кралския прокурор на Брабант-Валон с искане за представяне на евентуални възражения, Фулвио Мартушело не е оспорил превишената скорост;
               
            
                  Г.
               
               
                  като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“ (2);
               
            
                  Д.
               
               
                  като има предвид, че предполагаемото престъпление няма пряка или очевидна връзка с изпълнението на задълженията на Фулвио Мартушело като член на Европейския парламент, нито представлява мнение или глас, изразени при изпълнението на неговите задължения като член на Европейския парламент по смисъла на член 8 от Протокол № 7 относно привилегиите и имунитетите на Европейския съюз;
               
            
                  Е.
               
               
                  като има предвид, че член 9 от Протокол № 7 за привилегиите и имунитетите на Европейския съюз гласи:
                  „По време на сесиите на Европейския парламент неговите членове притежават:
                  
                              а)
                           
                           
                              на територията на тяхната собствена държава — имунитетите, предоставяни на членовете на националните парламенти;
                           
                        
                              б)
                           
                           
                              на територията на всяка друга държава-членка — имунитет от всякаква форма на задържане или съдебно производство.
                           
                        Имунитетът действа по подобен начин и по отношение на горепосочените членове по време на тяхното пътуване до и от мястото на заседанието на Европейския парламент.
                  Не може да има позоваване на имунитета, когато член на парламента бъде заловен на мястото на извършване на нарушението и имунитетът не е пречка за Европейския парламент да упражни правото си за отнемане на имунитета на някой от неговите членове“;
               
            
                  Ж.
               
               
                  като има предвид, че в този случай Парламентът не откри доказателства за fumus persecutionis, т.е. фактически елементи, които да указват намерение чрез съдебното производство да се навреди на политическата дейност на депутата в качеството му на член на Европейския парламент;
               
            
         1.   
         
            решава да снеме имунитета на Фулвио Мартушело;
         
      
      
         2.   
         
            възлага на своя председател незабавно да предаде настоящото решение и доклада на своята компетентна комисия на компетентния орган на Кралство Белгия и на Фулвио Мартушело.
         
      
      
         (1)  Решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23. решение на Съда от 19 декември 2019 г., Junqueras Vies, C-502/19, ECLI:EU:C:2019:1115.
      
         (2)  Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.